முதல் வைரல் வீடியோ எது என்பதை தெரிந்து கொள்ள இணையத்தின் கற்காலத்திற்கு செல்ல வேண்டும். அதாவது, வைரல் நிகழ்வின் பிரதான வாகனமான யூடியூப் சேவை உருவாக்கப்படுவதற்கு பல ஆண்டுகளுக்கு முன் பின்னோக்கி செல்ல வேண்டும். அப்போது பிராட்பேண்ட் எனும் அதிவேக இணைய வசதியும் கிடையாது. இணையத்தில் வீடியோ கோப்பை பதிவேற்றுவதும், தரவிறக்கம் செய்து பார்ப்பதும் பொறுமையை சோதிக்கும் விஷயமாக இருந்த காலம் அது. தகவல் பரிமாற்றத்திற்கு இமெயிலே முக்கிய சாதனமாக இருந்த காலம் என்பது மட்டும் அல்ல, இமெயிலுடன் இணைப்புகளை அனுப்பி வைக்க கோப்புகளின் அளவு பெரும் தடையாகவும் இருந்த காலம் என்பதை நினைவில் கொள்ள வேண்டும்.